România începe asaltul pentru Campionatul Mondial

După ce a lăsat o impresie bună la Euro 2024 și a câștigat grupa din Liga Națiunilor, promovând în liga secundă a competiției chipa națională de fotbal a României începe în primăvara acestui an lupta pentru accederea la Campionatul Mondial, competiție la care nu a mai participat din 1998. Având în vedere adversarii hărăziți de sorți în preliminarii, suporterii tricolorilor sunt mai optimiști ca oricând că favoriții lor pot ajunge la turneul final ce va fi găzduit în 2026 de SUA, Mexic și Canada. Concret, România a fost repartizată în Grupa preliminară H, alături de Austria, BosniaHerțegovina, Cipru și San Marino și are șanse reale de a spera la ocuparea primului loc în clasament la finalul jocurilor, fapt ce ar califica direct naționala pregătită de Mircea Lucescu la Mondial.

În cazul ocupării poziției secunde în grupă, tricolorii vor participa la barajul de calificare, participare pe care reprezentativa noatsră oricum și-a asigurat-o, prin câștigarea grupei din Liga Națiunilor. România va debuta în preliminarii pe data de 21 martie 2025, când va întâlni Bosnia-Herțegovina, pe teren propiu, iar trei zile mai târziu, pe 24 martie, va juca în deplasare cu San Marino. Vor urma meciurile cu Austria, (7 iunie, în deplasare) și cu Cipru (10 iunie, acasă). În toamnă, tricolorii vor juca cu Cipru (9 septembrie, în deplasare), Austria (12 octombrie, acasă), Bosnia-Herțegovina (15 noiembrie, în deplasare) și cu San Marino (18 noiembrie, acasă).

„O grupă echilibrată”

Deși părerea majoritară este că România a nimerit într-o grupă de calificare extrem de facilă, selecționerul Mircea Lucescu îndeamnă la precauție. „E o grupă echilibrată. Trebuie să câştigi meciurile ca să poţi spune dacă ai avut sau nu noroc la tragerea la sorţi. Austria a terminat o grupă de la EURO pe primul loc, peste Franţa sau Olanda, nu trebuie să considerăm că e simplu să ne calificăm. Noi avem un grup competitiv, un grup puternic, care va lupta pentru a merge la Mondial. Trebuie să fim optimişti, să analizăm bine adversarii şi să pregătim foarte bine meciurile. Până la startul preliminariilor, e important că jucătorii noştri să se concentreze pe activitatea lor la echipele de club şi să vină bine pregătiţi la reunire.

Este o calificare care se joacă, cu speranţă şi mult entuziasm”, a declarat Mircea Lucescu, site-ul oficial al Federaţiei Române de Fotbal (FRF). La rândul său, președintele federației, Răzvan Burleanu, a declarat, pentru aceeași sursă, că își dorește ca România să câștige grupa de calificare și să acceadă la Campionatul Mondial fără a mai trece prin emoțiile jocurilor de baraj: „Trebuie să continuăm să facem performanţă. După 28 de ani, avem ocazia să mergem la Mondial. Barajul din martie 2026 îl avem asigurat, dar ne dorim ca la finalul anului 2025 să fim deja calificaţi, asta ar însemna să câştigăm pentru a patra oară o grupă, după cea de calificare la EURO, cea de la turneul final şi cea din Liga Naţiunilor”.

„Nu suntem din start câştigători, dar avem şanse mari să ne calificăm direct. Obligat eşti tot timpul să încerci să te califici. Să dea Dumnezeu să-i numărăm pe români în America!”, a precizat și Mihai Stoichiță, directorul tehnic al FRF. Interesant este că ultimul meci al lui Mircea Lucescu din precedentul mandat ca selecționer al României a fost contra Austriei. Partida s-a disputat în septembrie 1986, la București, în preliminariile Campionatului European din 1988 și a fost cîștigată de tricolori cu scorul de 4-0.

Mugur Băileșteanu

Contents